KOMISIJOS REGLAMENTAS (EB) Nr. 246/2008
2008 m. kovo 17 d.
iš dalies keičiantis Reglamentą (EB) Nr. 1043/2005, įgyvendinantį Tarybos reglamentą (EB) Nr. 3448/93 dėl eksporto grąžinamųjų išmokų už tam tikrus žemės ūkio produktus, eksportuojamus kaip į Sutarties I priedą neįtrauktos prekės, skyrimo sistemos ir tokių grąžinamųjų išmokų sumos nustatymo kriterijų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/93, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 8 straipsnio 3 dalies pirmą pastraipą,
kadangi:
(1)
Komisijos reglamento (EB) Nr. 1043/2005 (2) 14 straipsnio 1 pastraipoje yra tiksliai nurodytas grąžinamųjų išmokų už pagrindinius produktus, kurie nurodyti 1 straipsnio 1 dalyje išvardytuose reglamentuose, kai šie produktai yra eksportuojami netaikant Sutarties I priedo, dydžių nustatymo periodiškumas.
(2)
Pagal Reglamento (EB) Nr. 1043/2005 1 straipsnio 1 dalyje išvardytus reglamentus grąžinamosios išmokos gali būti skiriamos, jeigu tai pateisinama vidaus ir išorės rinkos sąlygomis. Jeigu rinkos padėtimi grąžinamųjų išmokų skyrimo pateisinti negalima, periodiškas jų nustatymas gali būti sustabdytas.
(3)
Reglamento (EB) Nr. 3448/93 8 straipsnio 3 dalies antroje pastraipoje yra nuoroda į tą pačią grąžinamųjų išmokų skyrimo procedūrą už atitinkamus eksportuojamus neperdirbtus žemės ūkio produktus.
(4)
Siekiant supaprastinimo ir suderinimo, reikia atitinkamai pritaikyti Reglamento (EB) Nr. 1043/2005 14 straipsnį.
(5)
Todėl reikėtų atitinkamai iš dalies pakeisti Reglamentą (EB) Nr. 1043/2005.
(6)
Šiuo reglamentu numatytos priemonės atitinka Horizontaliųjų klausimų dėl prekybos perdirbtais žemės ūkio produktais, neišvardytais I priede, vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1043/2005 14 straipsnis pakeičiamas taip:
„14 straipsnis
Grąžinamosios išmokos dydis pagal Reglamento (EB) Nr. 1784/2003 13 straipsnio 3 dalį ir kitų reglamentų, nurodytų šio reglamento 1 straipsnio 1 dalyje, atitinkamas nuostatas, yra nustatomas kiekvieną mėnesį 100 kg pagrindinio produkto.
Nukrypstant nuo pirmosios pastraipos nuostatų:
a)
grąžinamoji išmoka už pagrindinius produktus, išvardytus šio reglamento I priede, gali būti nustatoma pagal kitokį tvarkaraštį, sudaromą laikantis Reglamento (EB) Nr. 3448/93 16 straipsnio 2 dalyje nustatytos procedūros;
b)
grąžinamosios išmokos už paukščių kiaušinius su lukštais, šviežius ar konservuotus, ir kiaušinius be lukštų ir kiaušinių trynius, tinkamus vartoti žmonių maistui, šviežius, džiovintus ar konservuotus kitu būdu, ir į kuriuos nepridėta saldiklių, dydis yra nustatomas tam pačiam laikotarpiui, kuris numatytas šių produktų grąžinamajai išmokai nustatyti, kai jie eksportuojami neperdirbti.“
2 straipsnis
Šis reglamentas įsigalioja septintą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. kovo 17 d.